Broj: 711-I-1136-P-8/19-04-8

Zagreb, 31. svibnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave sukoba interesa dužnosnika Andreja Plenkovića, predsjednika Vlade Republike Hrvatske,** na 51. sjednici, održanoj 31. svibnja 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Andreja Plenkovića, predsjednika Vlade Republike Hrvatske, povodom općenitih navoda da je imao saznanja o tzv. „aferi SMS“ i „aferi Uljanik“, neće se pokrenuti, s obzirom da se u predmetnoj prijavi ne navode konkretne okolnosti koje bi upućivale na moguću povredu odredbi ZSSI.**

Obrazloženje

Protiv dužnosnika Andreja Plenkovića, predsjednika Vlade Republike Hrvatske podnesena je 7. siječnja 2017.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem 711-U-129-P-8/19-01-1, a povodom koje se vodi predmet P-129/19.

U predmetnoj prijavi u bitnom se navodi da dužnosnik Andrej Plenković zna sve o tzv „aferi SMS te da je umiješan u tzv. „aferu Uljanik“. U prijavi se također navodi da su dužnosnici Andrej Plenković i Martina Dalić preko odvjetnika Šavorića ukrali kapital kojeg je obitelj Todorić stvarala 45 godina.

Člankom 3. stavkom 1. podstavkom 4. ZSSI-a propisano je da su predsjednik i članovi Vlade Republike Hrvatske dužnosnici u smislu odredbi navedenog Zakona. Uvidom u Registar dužnosnika utvrđeno je da Andrej Plaenković od 19. listopada 2016.g. obnaša dužnost predsjednika Vlade Republike Hrvatske te je stoga, povodom obnašanja navedene dužnosti, dužan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Sukladno stavku 4. istog članka Zakona, podnositelju prijave jamči se zaštita anonimnosti.

Povjerenstvo prvenstveno ističe da se o sudjelovanju dužnosnika Andreja Plenkovića u donošenju Zakona o postupku izvanredne uprave u trgovačkim društvima od sistemskog značaja za Republiku Hrvatsku („Narodne novine“, broj 32/17.,) te povezanim događajima koji su uslijedili nakon donošenja predmetnog Zakona protiv navedenog dužnosnika već vodi postupak pred Povjerenstvom pod brojem P-193/18 unutar kojeg će se utvrditi je li dužnosnik Andrej Plenković svojim postupanjem u navedenom procesu počinio povredu ZSSI-a.

U odnosu na ostale navode iz prijave Povjerenstvo obrazlaže da su isti općeniti te prijavitelj paušalno navodi da je dužnosnik Andrej Plenković umiješan u više medijski popraćenih afera, međutim u prijavi se ne navode nikakve konkretne okolnosti koje bi upućivale da je dužnosnik određenim postupanjem u navedenim aferama počinio povredu odredbi ZSSI-a.

Povjerenstvo je, u svrhu stjecanja saznanja o mogućoj povredi odredbi ZSSI-a, dopisima od 16. siječnja 2019.g. i 28. ožujka 2019.g. od podnositelja zatražilo dopunu prijave s konkretnim saznanjima o postupanju dužnosnika Andreja Plenkovića u aferama navedenim u prijavi, a koja upućuju na moguću povredu neke od odredbi ZSSI-a.

Budući da na gore navedene dopise, koji su podnositelju prijave dostavljeni putem elektroničke pošte nije odgovoreno, Povjerenstvo povodom navoda iz zaprimljene prijave nije steklo saznanja koja bi upućivala da je dužnosnik Andrej Plenković počinio moguću povredu odredbi ZSSI-a ili načela djelovanja u obnašanju javnih dužnosti.

Slijedom navedenoga donesena je odluka kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Andrej Plenković, elektronička dostava
2. Podnositelj prijave, putem e-maila
3. Objava na internetskoj stranici Povjerenstva
4. Pismohrana